6.

Alle Unionens og dens medlemsstaters holdninger, der er omhandlet i punkt 3, 4 og 5, samordnes på behørig vis. a) I de spørgsmål, der er omhandlet i punkt 3 kan formandskabet på eget initiativ eller efter anmodning fra Kommissionen eller en medlemsstat indkalde til samordningsmøder (der i hastesager kan bestå af en elektronisk koordinering) mellem medlemsstaterne og Kommissionen inden for den kompetente rådsarbejdsgruppe inden og under de møder, der er omhandlet i punkt 1. Samordnede holdninger tilkendegives af formandskabet eller om nødvendigt af en medlemsstat, der er udpeget af formandskabet, eller af Kommissionen med samtykke fra alle tilstedeværende medlemsstater. b) I de spørgsmål, der er omhandlet i punkt 4, vil der blive indkaldt til samordningsmøder mellem Kommissionen og medlemsstaterne inden for den kompetente rådsarbejdsgruppe, på formandskabets eget initiativ eller efter anmodning fra Kommissionen eller en medlemsstat, inden og under de møder, der er omhandlet i punkt 1, evt. med henvisning til Gruppen på Højt Plan vedrørende Handicapspørgsmål inden for dens kompetenceområde. Disse samordningsmøder kan i hastesager bestå af en elektronisk koordinering. Unionens holdninger tilkendegives af Kommissionen. c) I de spørgsmål, der er omhandlet i punkt 5, vil der blive indkaldt til samordningsmøder mellem Kommissionen og medlemsstaterne inden for den kompetente rådsarbejdsgruppe på formandskabets eget initiativ eller efter anmodning fra Kommissionen eller en medlemsstat, inden og under de møder, der er omhandlet i punkt 1, evt. med henvisning til Gruppen på Højt Plan vedrørende Handicapspørgsmål inden for dens kompetenceområde. Disse samordningsmøder kan i hastesager bestå af en elektronisk koordinering. Kommissionen og medlemsstaterne afgør på samordningsmøder inden for den kompetente rådsarbejdsgruppe, hvem der skal fremsætte erklæringer på vegne af Unionen og dens medlemsstater, i tilfælde hvor de respektive kompetencer hænger uløseligt sammen. Fælles holdninger fremlægges af Kommissionen, når det pågældende spørgsmål overvejende ligger inden for Unionens kompetence, og af formandskabet eller en medlemsstat, når det pågældende spørgsmål overvejende ligger inden for medlemsstaternes kompetence. Ved fastlæggelse af holdninger vedrørende litra a), b) og c) finder følgende arrangementer anvendelse: i) i Bruxelles, inden for den kompetente rådsarbejdsgruppe, så tidligt som muligt inden starten på de møder, der er omhandlet i punkt 1. Ved modtagelse af dagsordenen for de møder, der er omhandlet i punkt 1, tilsender Kommissionen Rådssekretariatet, med henblik på videresendelse til medlemsstaterne, en angivelse af, hvilke punkter på dagsordenen erklæringerne skal fremsættes på baggrund af, samt hvorvidt disse erklæringer skal fremsættes af Kommissionen og/eller formandskabet. Rådssekretariatet videresender de udkast til erklæringer, som det har modtaget fra formandskabet (i forbindelse med punkt 3) og fra Kommissionen (i forbindelse med punkt 4 og 5) til medlemsstaterne og Kommissionen mindst én uge inden samordningsmødet. Rådssekretariatet sørger for, at udkast til erklæringer straks videresendes til den kompetente rådsarbejdsgruppe. ii) med forbehold af lokale arrangementer for EU-koordinering, på stedet (i New York eller Genève (2)), navnlig i begyndelsen og om nødvendigt i slutningen af de møder, der er omhandlet i punkt 1, med indkaldelse til yderligere samordningsmøder, når dette er nødvendigt i løbet af møderækken I de tilfælde, hvor der ikke kan opnås enighed, herunder på grund af uenighed om kompetencefordelingen mellem Unionen og dens medlemsstater, forelægges sagen uden unødig forsinkelse for den kompetente rådsarbejdsgruppe og/eller, hvis det er relevant, for andre rådsorganer. Hvis der ikke kan opnås enighed i disse organer, forelægges sagen for De Faste Repræsentanters Komité (Coreper). Såfremt der ikke rettidigt kan indkaldes til møde i den kompetente gruppe eller eventuelt andre relevante rådsorganer, forelægges sagen dog direkte for Coreper, der træffer afgørelse om holdningen på grundlag af de stemmeregler, der er fastlagt i den relevante EU-traktat, hvori det pågældende emne er behandlet. iii) Formandskabet fastlægger, hvilken rådsarbejdsgruppe, der har kompetence. Formandskabet sørger for på behørig vis og i god tid at orientere og varetage forbindelsen til alle rådsarbejdsgrupper, der har en betydelig interesse i det pågældende emne, herunder Fiskalgruppen, hvis sagen omfatter skattemæssige elementer. Efter anmodning fra en medlemsstat eller Kommissionen bør formandskabet henvise spørgsmål, der er blevet drøftet i henhold til denne kodeks, til andre særligt interesserede grupper til overvejelse.